„ Ætli við tökum ekki þann tíma sem við þurfum í lagfæringar áður en við förum út aftur um eða eftir helgi , það er stöðug ótíð í kortunum , “ segir Þorgeir Guðmundsson , skipstjóri á Verði ÞH 44 , í Morgunblaðinu í dag . Skipið lá þá inni á Akureyri og var unnið við lagfæringar á búnaði á millidekki . Vegna brælu leituðu mörg skip vars í gær í Ísafjarðardjúpi og á Húnaflóa . Vörður er nýtt skip og kom úr sínum fyrsta raunverulega fiskitúr á þriðjudag með um 40 tonn eftir 2½ sólarhring að veiðum í Hvalbakshallinu og Digranesflaki fyrir austan Langanes . Þorskur , sem fór til vinnslu á Grenivík , var uppistaðan í aflanum , en eitthvað fór á markað . Þorgeir segir að menn þurfi tíma til að læra á nýja skipið , en skítabræla hafi verið við Langanes . Á millidekki er fullkominn búnaður sem bæði stærðarflokkar og tegundagreinir fiskinn og segir Þorgeir að verið sé að yfirfara það sem betur mátti fara í fyrsta túrnum .